葛魯卿再和復用前韻奉酬  其二
作者：沈與求
朝代：宋

paragraphs: 小檻觀魚呼策策，來伴漁蠻作逋客。
風回別浦有飛帆，雨濕斷堤無響屐。
夢回春到放龜潭，潭上雜花開石巖。
十椽老屋烟燼滅，越鳥無日忘巢南。
空說花驄酬馬癖，豈有過都如塊歷。
出門咫尺行路難，只辦蒼黄問家室。
鼓鼙聲動何處村，争挽神器歸王孫。
今者不樂憤忘食，奮臂擬關弓五石。